Najväčšia prehliadka slovenského dizajnu chce pritiahnuť viac digitálnych a multimediálnych tvorcov

*Národná cena za dizajn po rokoch prechádza veľkými zmenami, ktorými chce reflektovať pestrosť súčasného dizajnu*.  
  
Národná cena dizajn po dvoch rokoch opäť ocení najlepší slovenský komunikačný dizajn. Chce sa však posunúť smerom vpred a poskytnúť väčší priestor digitálnym a multimediálnym projektom či reklamným kampaniam.  ***„V minulosti sa prihlasovali najmä publikácie, plagáty či ilustrácie. To je skvelé, no NCD musí prezentovať široké spektrum dizajnu, ktoré na Slovensku vzniká. Preto chceme pritiahnuť viac tvorcov reklamného či digitálneho dizajnu,”*** hovorí dizajnér Boris Meluš, tohtoročný kurátor ocenenia.

Problémom boli podľa organizátorov priveľmi všeobecné kategórie, v ktorých sa súťažilo: profesionálny dizajn, študentský dizajn a dizajn s pridanou hodnotou. Vďaka tomu sa často stávalo, že spolu súťažili charakterom výrazne odlišné projekty, napríklad kniha s reklamnou kampaňou. ***„Chceme, aby sa ceny udeľovali na základe dizajnérskeho žánru,”*** hovorí Meluš.  
  
Kategórie preto po novom nahradí 9 oblastí komunikačného dizajnu: **identita, kampaň, knihy a publikácie, digitál, animácia a video, priestor, písmo, obal a objekt, plagát a vizuál**. Najlepšie študentské práce budú ocenené samostatne, kategória Dizajn s pridanou hodnotou zase ponesie nové meno – **Nové horizonty**. Miesto v nej nájdu projekty, ktoré sa vymykajú bežným zadaniam v ostatných oblastiach, ako sú autorské a experimentálne projekty alebo výskum a vývoj v oblasti komunikačného dizajnu. Projekty, ktoré aktívne vstupujú do spoločenských, ekologických tém či inovácií, ocenia špeciálnou cenou **Dizajn s presahom**. Novým ocenením bude **Cena za ilustrácie v kontexte dizajnu**, ktorú udelí Slovenské centrum dizajnu spolu s asociáciou ilustrátorov ASIL. Spomedzi všetkých ocenených porota udelí aj hlavnú cenu **Grand Prix** pre dizajnéra/dizajnérku/štúdio roka.

Hodnotenie však bude flexibilné, **zoznam ocenení tak môže každý rok vyzerať inak**. Ak sa totiž v niektorej oblasti do súťažei neprihlási dostatočný počet kvalitných projektov, porota v nej nemusí ocenenie udeliť.

Zmeny v NCD sa odrazili aj na zložení poroty, ktorej členovia pochádzajú z viacerých oblastí komunikačného dizajnu. Jej členmi sú kurátor NCD 2020 a laureát ocenenia za rok 2016 **Boris Meluš**, kurátorka digitálneho dizajnu z viedenského Múzea úžitkového umenia **Marlies Wirthová**, kreatívny riaditeľ reklamnej agentúry MUW SAATCHI & SAATCHI **Rastislav Uličný**, česká grafická dizajnérka **Adéla Svobodová** a uznávaný poľský dizajnér **Jacek Mrowczyk**.

**Prihlasovanie do NCD 2020 je otvorené do 1. júla**. Počas leta z prihlásených projektov porota vyberie nominácie, ktoré budú prezentované na jeseň. Tradičná výstava to však kvôli súčasnej situácii nebude. ***„Uvažujeme o viacerých variantoch. Samotná výstava, či už fyzická alebo v online priestore, však tiež bude odkazovať na zmeny v NCD,“*** hovorí Mária Rišková zo Slovenského centra dizajnu, ktoré cenu organizuje.

Prihlasovací formulár, podmienky prihlasovania a viac informácii nájdete na webe: [**ncd.scd.sk**](https://ncd.scd.sk/)

**Vyhlasovatelia súťaže:**

Ministerstvo kultúry SR, Slovenské centrum dizajnu

**Organizátor:**

Slovenské centrum dizajnu

**Generálny partner SCD:**

J&T Banka

**Partner SCD:**

Antalis

**Hlavný mediálny partner SCD:**

Designum